|  |  |
| --- | --- |
| Hajdúszoboszlói Polgármesteri Hivatal Polgármesteri Kabinetiroda4200 Hajdúszoboszló, Hősök tere l. www.hajduszoboszlo.eu | **33.** …………………………sorszám |
| Ügyiratszám:HSZ/11126/2023A 2023. június 29-iképviselő-testületi ülésjegyzőkönyvének melléklete | Ügyintéző: | Matyasovszki Dávid kabinetvezető |
| Törvényességi ellenőrzést végezte (jegyző/aljegyző kézjegye): |  |
| Megtárgyalja (bizottságok megnevezése): | Mezőgazdasági és Környezetvédelmi Bizottság |
| Döntés jellege:  | egyszerű többség |

**E L Ő T E R J E S Z T É S**

**a Debreceni déli ipari parkban megvalósuló beruházások Hajdúszoboszlóra vonatkozó környezeti hatásainak vizsgálatára irányuló tanulmány eredményéről**

Hajdúszoboszló Város Önkormányzata *21/2023. (I. 26.) számú Képviselő-testületi határozatával* arról döntött, hogy a Debrecenben megvalósuló akkumulátor-gyártáshoz kapcsolódó beruházások Hajdúszoboszlóra vonatkozó környezeti hatásainak vizsgálatára szakértőt kér fel.

A megbízást az Eco-Green Környezetvédelmi és Innovációs Kft. végezte el. A cég feladata az volt, hogy készítsen egy szakértői tanulmányt a környezeti hatások vizsgálatára, amely **a CATL akkumulátorgyár-beruházás** és **a debreceni Déli Ipari Övezetbe tervezett akkumulátor részegység gyártó üzemek** (EcoPro Global Hungary Zrt. és a Semcorp üzemek) **várható kibocsátásainak környezetre gyakorolt hatásait mutatja be, különös tekintettel Hajdúszoboszlóra.**

A tanulmány készítő szakembere június 21-én prezentáció keretében mutatták be a főbb megállapításokat és javasolt intézkedéseket a Polgármesteri Hivatalban. Az előadásra meghívást kaptak a képviselő-testület és a Mezőgazdasági- és Környezetvédelmi Bizottság tagjai, valamint Polgármesteri Hivatal szakmai munkatársai is. A találkozó lehetőséget adott arra, hogy a nagy terjedelmű vizsgálat részleteit szakmai magyarázattal kiegészítve megismerjük. **Az elkészült dokumentum elérhető a város honlapján.**

A tanulmányban **a várható kibocsátások számszerűsítése után terjedéses vizsgálatok kerültek elvégzésre** annak megállapítására, hogy **a szennyező anyagok milyen hatást gyakorolnak Hajdúszoboszló közigazgatási területén található** **talajokra** és **felszín feletti és alatti** **víztestekre**, továbbá a **légszennyező** **anyagok** koncentrációjának meghatározására Hajdúszoboszló belterületére vonatkoztatva. A modellvizsgálatok által becsülhetővé vált a várható környezeti kockázat mértéke, ezáltal az esetleges kockázatok csökkentésére történő javaslattétel is. A szakértők egészségkockázati és daganatképződési kockázatelemzést is végeztek.

Az akkumulátor gyárakban történő nehézfém emisszió a gyártási folyamatok során jelentkezhet. A nehézfémek, mint például a lítium, kobalt, nikkel fontos összetevői az akkumulátoroknak. Az akkumulátorok gyártása során továbbá általában olyan anyagokat használnak, amelyek jelentős mennyiségű VOC-t (Volatile Organic Compounds - illékony szerves vegyületek) tartalmaznak. A tanulmányban elvégzett modellvizsgálatok ezeket a nehézfémeket, illetve szerves vegyületek terjedési folyamatait vizsgálták.

**A Hajdúszoboszlóra vonatkozó vizsgálatok és a tanulmányban leírt következtetések:**

* A vizsgált legjelentősebb **légszennyező anyagok koncentrációja** **Hajdúszoboszló területén a legkedvezőtlenebb meteorológiai helyzetben sem jelent kockázatot.**
* A tanulmányban ismertetésre került a technológiai vízfelhasználás, valamint a szennyvíz kezelésének és ártalmatlanítás alaphelyzete. **A debreceni vízbázis lehatárolt védőterülete és a hajdúszoboszlói vízbázis védőterülete közötti 8,8 km távolság olyan mértékű, amely alapján** **kijelenthető, hogy a vizsgált hajdúszoboszlói vízbázis biztonságos távolságban helyezkedik el.**
* A **termálvízre** vonatkozó vizsgálat arra a következtetésre jutott, hogy **a két vízadó réteg között közvetlen hidraulikai kapcsolat nincs, ezért az egyik vízkivétel a másikat nem befolyásolja.**
* A **felszín alatti víz- és talajvédelem** tekintetében arra keresték a választ, hogy a légszennyező anyagok terjedése következtében a hajdúszoboszlói szántókon kiülepedő nehézfémek milyen koncentrációban dúsulhatnak fel a talajokban, ill. a talajvízben. Becsülve lett, hogy a légszennyező anyagok környező területeken történő kiülepedésével az érintett mezőgazdasági területek nehézfém terhelése hogyan alakul és a területhasználatban okoz-e bármilyen változást. Az eredményekből az látható, hogy a határértékhez viszonyítva a talajvízben a szennyező anyagok növekménye lényegében nem értelmezhető, egyes esetekben a határérték milliomod része. **Egyértelműen kijelenthető, hogy a nehézfémek kiülepedése nincs hatással a hajdúszoboszlói termőföldekre és talajvizekre.**
* A **felszíni vízfolyásokra** kifejtett hatások csak nehezen becsülhetők. A tervezett tevékenység során a beruházási terület közelében található Tócó vízfolyás lehet közvetve érintett. Az üzemek területén a szennyvíz előkezelését tervezik, az előkezelt szennyvíz pedig a városi szennyvíztelepre kerül további tisztítása. A városi szennyvíz befogadója a Tócó vízfolyás. **A szennyvíz megtisztítása a telepen belül a kommunális szennyvíztől elkülönítetten tervezik. A fejlesztések megvalósulása és megfelelő tisztítás esetén Hajdúszoboszló területét átszelő Kösely vízminősége nem fog romlani, a jelenlegi vízhasználatokat a tervezett akkumulátor üzemek nem fogják befolyásolni.**

A modellszámítások alapján megállapítást nyert, hogy Hajdúszoboszló város tekintetében a várható hatások nehezen értelmezhetők. Ez a kedvező helyzet részben földrajzi adottság, részben a térség meteorológiai adottságainak köszönhető.

**A tanulmányban megfogalmazott javaslatok:**

* A felszín alatti víztestek védelme érdekében mindenképpen javasolt lehet **egy jól átgondolt monitoring rendszer kiépítése és üzemeltetése a fokozott felszín alatti vízkivételből eredő esetleges vízkészletcsökkenési trendek nyomonkövetése érdekében**. Az akkumulátor gyárakban alkalmazott vegyipari anyagok, oldószerek által okozott esetleges talajvíz szennyezés a monitoring rendszerrel segítségével gyorsan kimutatható, a szükséges beavatkozás azonnal megkezdhető.
* Javasolt Hajdúszoboszló városának csatlakoznia a debreceni monitoring rendszerhez.
* Javasolt egy **alapállapotot rögzíteni** az akkumulátor gyárak megépülése előtt Hajdúszoboszló külterületének **talaj és talajvíz állapotának vonatkozásában, illetve a Kösely vízminőségére vonatkozásában**. Javasolt egy **mintavételi terv** elkészítése, majd a szükséges **laborvizsgálatok** **elvégzése**. A minták bevizsgáltatása akkreditált laboratóriumban történhet. A kapott eredmények kiértékelését ún. állapotrögzítési tervben dokumentálni szükséges. Az állapotrögzítési tervvel a későbbi jogviták elkerülhetők, abban az esetben, ha az éves monitoringok során olyan szennyezés kerül feltárásra, amely a tervezett akkumulátorgyárakból is származhat.
* A dokumentáció a mélységi vizek tekintetében csak általános megállapításokat tett a jelenleg fennálló vízhasználatokat érintő bizonytalanságok miatt, ezért javasolt lehet az akkumulátor gyárak a későbbieben nagy valószínűséggel nyilvánosságra kerülő vízhasználata függvényében és a debreceni vízműkutak kapacitásnövekedése figyelembevételével **speciális vízbázis diagnosztikai vizsgálatokra**, mely megnyugtatóan bizonyítja vagy cáfolja jelenlegi feltevést, hogy az intenzívebb debreceni felszín alatti vízkivétel nem befolyásolja érdemben a hajdúszoboszlói vízmű és termálkutak üzemelését.

**Határozati javaslat:**

***„Hajdúszoboszló Város Önkormányzata Képviselő-testületének …/2023. (… . … .) határozata***

***Hajdúszoboszló Város Önkormányzata Képviselő-testülete******úgy határoz, hogy***

1. ***a tanulmányban foglalt javaslatokat elfogadja és felkéri a Jegyzőt, hogy a 2024. évi költségvetésbe az intézkedések megvalósításához szükséges forrás kerüljön betervezésre.***
2. ***felkéri a Városfejlesztési Irodát, hogy az ÉRV Zrt.-vel közösen a meglévő kutak jelenleg is folyamatos vízminőségre vonatkozó vizsgálatait bővítsék ki a tanulmányban azonosított potenciális veszélyes anyagokra vonatkozóan, továbbá az intézkedések megvalósításához kerüljön bevonásra a Hungarospa Zrt.***

***Felelős: az első pont értelmében 2024. február 15., ill. folyamatos***

***Határidő: jegyző, kabinetvezető, városfejlesztési irodavezető***

Hajdúszoboszló, 2023. június 27.

Czeglédi Gyula

*polgármester*